מרים גולן (משוררת)

מרים (מירי) גולן (נולדה ב-6 בדצמבר 1975, ב' בטבת ה'תשל"ו), היא משוררת ומוזיקאית ישראלית, זוכת פרס שרת התרבות למשוררים, פרס רחל נגב לשירה, פרס פסטיבל המשוררים במטולה ופרס הרי הרשון.

ביוגרפיה 
גולן נולדה וגדלה בירושלים במשפחה מסורתית. שירתה בצה"ל בחיל השריון בתפקידי מחשוב. בוגרת האוניברסיטה העברית בירושלים בחוגים לספרות אנגלית ולספרות כללית והשוואתית. למדה בתוכנית אישית למוסמך במדעי הרוח פילוסופיה, שירה עברית ושירה אמריקאית אך לא השלימה את כתיבת התזה. בנוסף למדה תסריטאות בבית הספר לקולנוע ולטלוויזיה 'מעלה', והוראת ספרות במכון כרם.

בראשית שנות העשרים של חייה החלה לנהל אורח חיים דתי. בשנת 2005 נישאה למוזיקאי עמיר בניון. ולהם בן ובת. בשנת 2018 התגרשו.

ספרות 
גולן החלה לכתוב שירים וסיפורים בילדותה. שירה הראשון בדפוס, "ימים שלמים חייתי מאהבה" פורסם בגיליון 14 של כתב העת חדרים, וזכה לעיבוד תיאטרלי.

בשנת תשנ"ז זכתה בפרס הרי הרשון עבור קובץ השירים in vitro. עד לפרסום ספרה הראשון פורסמו שיריה בכתבי עת שונים, ביניהם כרמל ומשיב הרוח.

בשנת תשס"ה פרסמה בגיליון 10 של כתב העת "כרמל" את המסה "הרוח היא ההרה" על שירתה של המשוררת חביבה פדיה.

בשנת 2010 יצרה וערכה את החוברת המלווה את אלבום הקונספט של עמיר בניון "אלוף בשחור: הרהורים". בחוברת הופיעו שירים פרי עטה לצד שירי האלבום.

בשנת 2014 הקימה את "כנרית", הוצאת ספרים ולייבל מוזיקלי. בשנת 2015 זכתה בפרס רחל נגב מטעם החוג לספרות עברית באוניברסיטה העברית על כתב יד בעילום שם. שנה לאחר מכן ראה אור ספרה "ללה מרי" בהוצאת כנרית. הספר זיכה אותה בפרס שרת התרבות בתחומי היצירה הספרותית ובפרס טבע מטעם פסטיבל המשוררים במטולה.

בשנים 2017 - 2018 הגישה בכאן מורשת תוכנית רדיו אישית בנושא ספרות, יהדות ותרבות.

שיריה הוסיפו להתפרסם בכתבי עת ובעיתונות היומית: בגיליון 18 של כתב העת המוסך ראו אור שירים מתוך המחזור "קריעה".

בשנת 2020 ראה אור בהוצאת כנרית ספרה השני "אל העיר - קינה", בתמיכת מועצת הפיס לתרבות ולאמנות. בשנת 2021 פרסמה שירים בכתבי העת "משיב הרוח" ו"יהי", ובמוסף "תרבות וספרות של עיתון "הארץ". ביוני 2022 פרסמה במוסף הארץ את הפואמה "הצהרת הון" שזכתה לתגובות רבות. בהמשך השנה כתבה טורים על פרשת השבוע עבור עיתון "הארץ". 

בחודש ספטמבר הצטרפה לצוות הרשות לקידום מעמד האשה כמנהלת התוכן. 

גולן מרבה להתבטא בנושאים חברתיים ופוליטיים, בעיקר בתחומים הקשורים בזכויות נשים. בנובמבר 2022 קיבלה לצד אישי ציבור נוספים את "אות החלוצים החדשים" מטעם האיגוד הספרדי העולמי. באותו חודש ראה אור שירה "עונה" בגיליון כתב העת של אגודת הסופרות והסופרים העברים בישראל מאזנים. 

באפריל 2023 פורסם קטע נוסף מתוך הפואמה "לונדון" במוסף "תרבות וספרות" של עיתון הארץ תחת הכותרת "הכי קרוב שהגעתי ללונדון". בחודש מאי השתתפה ברב שיח במסגרת התכנית "פרספקטיבות" של בית אבי חי שעסקה בקיטוב החברתי שהתעורר בעקבות הרפורמה המשפטית לצד אלמוג בהר ושפרה קורנפלד.

ספריה 
 ללה מרי. ספר שירה, הוצאת כנרית, 2016.
 אל העיר - קינה. ספר שירה, הוצאת כנרית, 2020.

מוזיקה 
גולן כתבה  יחד עם עמיר בניון שירים שביצע בשלושה מאלבומיו. באלבום עץ על מים כתבה גולן את השירים "מלך בשדה", "לאן אלך מרוחך", "שיר ארץ", את "אחרי שנקרע הים" שזכה לתגובות חמות, ואת שיר הנושא של האלבום. עבור האלבום סופה נכתבו השירים "כשיבוא השקט", ו"בכל חורף". באלבום "מלה ברוח" בניון מבצע חמישה משיריה, ביניהם את "אין עוד יופי" שזכה להשמעות רבות.

גולן כתבה שירים עבור אמנים שונים, ביניהם מירי מסיקה, ישי לוי ומורן אהרוני.

בשנת 2019 הוציאה גרסת כיסוי לשירם של נתן אלתרמן וסשה ארגוב, "שיר משמר". בהפקת השיר שיתפה פעולה עם המוזיקאים אדם בן אמיתי ודניאל סלומון.

בדצמבר 2022 הוציאה סינגל ראשון מתוך אלבום מקורי שכתבה והלחינה, בהפקת המוזיקאי צח דרורי. השיר "ואילו פינו" הוא לחן של גולן לטקסט שערכה מתוך תפילת "נשמת כל חי".

קישורים חיצוניים 
 
 מרים גולן באתר לקסיקון הספרות העברית החדשה
 
 
 
 מרים גולן, 
 מרים גולן,

הערות שוליים 

זוכי פרס הרי הרשון
2021 02
זוכות פרס שרת התרבות
סופרות ישראליות
ישראליות שנולדו ב-1975
משוררות ישראליות
מוזיקאיות ישראליות